Petaling

Petaling merupakan satu daerah di Negeri Selangor, Malaysia. Ia terletak di Lembah Klang di antara daerah Klang dan Wilayah Persekutuan Kuala Lumpur. Daerah ini berkeluasan 484 kilometer persegi dan mempunyai penduduk seramai 2,298,130 orang menjadikannya sebagai daerah paling ramai penduduk di Malaysia.

Daerah Petaling dipecahkan kepada tiga kawasan pihak berkuasa tempatan, masing-masing ialah Majlis Bandaraya Shah Alam, Majlis Perbandaran Subang Jaya, dan Majlis Bandaraya Petaling Jaya. 

Antara petempatan yang utama dalam daerah Petaling adalah, Shah Alam (ibu negeri), Subang Jaya (ibu daerah), Puchong, Seri Kembangan, Damansara, Petaling Jaya dan Sungai Buloh.

Etimologi 
Dipercayai pada masa lalu terdapat banyak pokok 'petaling' di kawasan ini. Oleh kerana banyaknya pokok petaling yang tumbuh, maka tempat ini pun dinamakan Petaling. Walau bagaimanapun, pada masa kini pokok petaling ini sudah pupus dan sukar didapati lagi.

Sejarah 
Petempatan di Daerah Petaling bermula sebagai kawasan perlombongan bijih timah. Peneroka-peneroka awal mendapati kawasan ini mempunyai prospek untuk berkembang walaupun pada masa itu kawasan ini masih dipenuhi hutan belantara. Kawasan Petaling di mana aktiviti perlombongan bijih timah ini di jalankan dikenali sebagai Petaling Tin yang meliputi kawasan-kawasan seperti Sungai Way, Subang Jaya dan Puchong.

Perkembangan aktiviti perlombongan bijih timah ini telah menarik perhatian banyak pedagang yang berdagang keperluan asas kepada pelombong-pelombong bijih ini. Para pedagang pun mula membina kedai-kedai mereka di Kuala Sungai Klang dan Sungai Gombak. Perkembangan aktiviti perlombongan telah memberikan impak yang besar kepada pertumbuhan dan pembangunan Daerah Petaling.

Pada 1 Februari 1972, Kuala Lumpur yang pada mulanya merupakan ibu negeri Selangor telah dipisahkan dari Selangor dan bandar ini kemudiannya membentuk Wilayah Persekutuan Kuala Lumpur. Kesan daripada pemisahan ini,  Petaling disusun semula merangkumi sebahagian mukim Bukit Raja (dari daerah Klang) dan mukim Damansara (dari Kuala Lumpur). Pada 1 Februari 1974, Petaling secara rasminya diisytiharkan sebagai sebuah daerah.

Pentadbiran 
Daerah Petaling dibahagikan kepada empat mukim, sembilan bandar dan 23 pekan.

Daerah di Selangor

Pembahagian Kawasan Pilihan Raya 
Daerah Petaling mempunyai lapan kawasan parlimen dan 15 kawasan dewan undangan negeri.
Bangi
 Seri Kembangan
Puchong
Seri Serdang
Kinrara
Subang
Subang Jaya
Seri Setia
Petaling Jaya
Taman Medan
Bukit Gasing
Damansara
Bandar Utama
Kampung Tunku
Sungai Buloh
Sebahagian Paya Jaras
Sebahagian Bukit Lanjan
Kota Damansara
Shah Alam 
Kota Anggerik
Batu Tiga
Kapar
Sebahagian Meru (kawasan negeri)

Demografi 
Berdasarkan bancian Malaysia 2020 jumlah penduduk di Daerah Petaling ialah seramai 2,298,130 orang dengan kepadatan penduduk 4,719 orang perkilometer persegi yang dikategorikan sebagai taburan penduduk sangat padat. Lebih separuh daripada penduduk di daerah ini merupakan Bumiputera, membentuk 52.6 peratus penduduk. Kaum kedua terbesar merupakan kaum Cina diikuti India . Sebanyak 9.2 peratus penduduk merupakan bukan warganegara.

Nisbah penduduk lelaki kepada penduduk wanita ialah 113:100. Terdapat 679,812 tempat kediaman dengan sebanyak 617,686 isi rumah. Purata saiz isi rumah pula dicatatkan seramai empat orang dalam sebuah rumah. Lebih sejuta penduduk dalam kalangan umur bekerja, 665 ribu dalam golongan muda dan selebihnya 71 ribu orang merupakan warga tua.

Agama 
Majoriti penduduk beragama Islam iaitu 53.4 peratus (1,227,247 orang) dari jumlah penduduk, diikuti Buddha seramai 27.2 peratus (625,077 orang), Hindu sebanyak 9.7 peratus (222,562 orang), Kristian sebanyak 7.6 peratus (175,618 orang) dan lain-lain sebanyak 1.1 peratus (26,215 orang). Sebanyak 21,411 orang (0.9 peratus) tidak beragama.

Infrastruktur
Pada tahun 2020, terdapat sekitar 225 institusi pendidikan (sekolah kerajaan dan bantuan kerajaan), sebuah hospital kerajaan iaitu Hospital Sungai Buloh, 49 balai polis (termasuk ibu pejabat polis) dan sembilan balai bomba.

Rujukan